(सन्दर्भ छायाचित्रः- नौलक्खा महल, राजनगर, मधुबनी, मिथिला, भारत)
मोन कहइछ "शशि" ने तोँ होरी मनाबह ।
 कोन खुशिएँ नाचि रहलह - से बताबह ? ?
 स्वर्ग मिथिला बनल छह, नर्कहु सँ बत्तर ।
 अजेय दुर्गक, आइ हर प्राचीर विक्षत ।
 माए मैथिली - तोहर जननी, केर हृदय मे,
जनकजा सीताक जे छल मातृभाषा ।
 महाकवि विद्यापतिक जे कीर्त्ति - गाथा ।
 मेघनादक फाँस मे से छह अचेतन,
गाबि थाकल जकर महिमा,
शास्त्र वेद पुराण अगनित ।
 आइ तकरा नञि भेटल अछि,
हा ! अपन पहिचान समुचित ।
 आइ लागल छह ग्रहण मिथिलाक रवि केँ,
"विदेह" पाक्षिक मैथिली इ - पत्रिका, वर्ष -५, मास -५१ , अंक -१०२ , १५ मार्च २०१२ मे "स्तम्भ ३॰७" मे प्रकाशित । 